Diari Oficial de la Generalitat Valenciana


Sumari del DOGV 7905, del 27-10-2016 (2016/8451)

RESOLUCIÓ de 25 d'octubre de 2016, del director general de Relacions amb les Corts, per la qual es disposa la publicació del conveni marc entre la Universitat Politècnica de Madrid, la Universitat Politècnica de València i la Generalitat, a través de l'Institut Cartogràfic Valencià, per a col·laborar en el Programa de Doctorat Interuniversitari d'Enginyeria Geomàtica.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7905

Data del DOGV
:   27-10-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/8451


Data del document
:   25-10-2016

Organisme emissor
:   Presidència de la Generalitat

Tipus de document
:   Resolució

RESOLUCIÓ de 25 d'octubre de 2016, del director general de Relacions amb les Corts, per la qual es disposa la publicació del conveni marc entre la Universitat Politècnica de Madrid, la Universitat Politècnica de València i la Generalitat, a través de l'Institut Cartogràfic Valencià, per a col·laborar en el Programa de Doctorat Interuniversitari d'Enginyeria Geomàtica.  
 [2016/8451]  
La Universitat Politècnica de Madrid, la Universitat Politècnica de València i la Generalitat, a través de l'Institut Cartogràfic Valencià han subscrit, prèvia tramitació reglamentària, el dia 14 d'octubre de 2016, un conveni marc per a col·laborar en el Programa de Doctorat Interuniversitari d'Enginyeria Geomàtica.  
En compliment del que estableix l'article 20 del Decret 176/2014, de 10 d'octubre, del Consell, procedeix la publicació en el Diari Oficial de la Generalitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 754/2016 i que figura com a annex d'aquesta resolució.  
  
València, 25 d'octubre de 2016.- El director general de Relacions amb les Corts: Antonio Torres Salvador.  
  
  
Conveni marc entre la Universitat Politècnica de Madrid, la Universitat Politècnica de València i la Generalitat, a través de l'Institut Cartogràfic Valencià, per a col·laborar en el Programa de Doctorat Interuniversitari d'Enginyeria Geomàtica  
  
Reunits  
D'una part, Guillermo Cisneros Pérez, rector de la Universitat Politècnica de Madrid (d'ara en avant, UPM), en nom i representació d'aquesta per raó de les atribucions que té conferides segons el Decret 25/2016, publicat en el Boletín Oficial de la Comunidad de Madrid el 6 d'abril, de conformitat amb les facultats que té atribuïdes per la Llei Orgànica 6/2001, de 21 de desembre, d'Universitats, i pels Estatuts de la UPM, aprovats pel Decret 74/2010, del Consell de Govern de 21 d'octubre de 2010.  
D'una altra part, Francisco José Mora Mas, rector de la Universitat Politècnica de València (d'ara en avant UPV),nomenat pel Decret 65/2013, de 30 de maig, del Consell, i en virtut de les atribucions que li vénen conferides per l'article 53.d dels Estatuts de la UPV, aprovats pel Decret 182/2011, de 25 de novembre, del Consell (DOCV 29.11.2011), amb domicili a València, camí de Vera, s/n.  
  
I d'una altra part, María José Salvador Rubert, presidenta del Consell Rector de l'Institut Cartogràfic Valencià (d'ara en avant, ICV), que actua en nom i representació del dit organisme, en virtut del que disposen els articles 5.2 i 8.a de la Llei 9/1997, de 9 de desembre, amb domicili al carrer de Castán Tobeñas, número 77, ciutat administrativa 9 d'Octubre, torre 1, de València, i especialment facultada per a la signatura del present, per l'Acord del Consell de 6 de maig de 2016.  
Les parts es reconeixen mútuament, en la qualitat amb què cada un intervé, la capacitat legal necessària per a la subscripció d'aquest conveni marc, i a aquest efecte,  
  
Manifesten  
  
I. Que tal com s'indica en l'article 8 del Reial Decret 99/2011, de 28 de gener, pel qual es regulen els ensenyaments oficials de doctorat, la universitat, d'acord amb el que establisca la seua normativa, definirà la seua estratègia en matèria d'investigació i de formació doctoral que s'articularà a través de programes de doctorat desenvolupats en escoles de doctorat o en les seues altres unitats competents en matèria d'investigació, d'acord amb el que estableixen els estatuts de la universitat, en els respectius convenis de col·laboració i en aquest reial decret.  
  
Que l'esmentada estratègia comptarà preferentment amb aliats externs per a la seua posada en marxa en virtut de complementarietats, compartició d'excel·lència o sinergies amb les estratègies d'I+D+i d'altres institucions. En aquest sentit, els programes de doctorat poden dur-se a terme de forma conjunta entre diverses universitats i comptar amb la col·laboració, expressada per mitjà d'un conveni, d'altres organismes, centres, institucions i entitats amb activitats d'I+D+i, públics o privats, nacionals o estrangers.  
Que en el marc de l'esmentada estratègia, cada programa de doctorat serà organitzat, dissenyat i coordinat per una comissió acadèmica responsable de les activitats de formació i investigació d'aquest. La dita comissió acadèmica estarà integrada per doctors i serà designada per la universitat, d'acord amb el que estableix la seua normativa, estatuts i convenis de col·laboració. Podran integrar-se en aquesta investigadors d'organismes públics d'investigació, així com d'altres entitats i institucions implicades en la I+D+i, tant nacional com internacional.  
  
II. Que l'Institut Cartogràfic Valencià (d'ara en avant, ICV), desenvolupa les seues activitats principalment en el camp de les disciplines geomàtiques i té intenció de col·laborar en la formació dels doctorands de la UPM i UPV.  
Que les institucions participants del present document estan interessades a estretir els vincles culturals i científics i que el Programa de Doctorat Interuniversitari en Enginyeria Geomàtica té camps d'interés comú, per la qual cosa convenen a unir esforços a través de la firma del present conveni de col·laboració.  
Per mitjà de la dita col·laboració es pretén donar l'oportunitat als estudiants de combinar els coneixements teòrics amb els de contingut pràctic i dur a terme, sota la supervisió de la persona que els dirigisca la tesi, el desenvolupament d'assajos o investigacions relacionades amb l'elaboració de la seua tesi doctoral.  
Tenint en compte l'anteriorment exposat, la UPM, la UPV i l'ICV acorden subscriure el present conveni de col·laboració d'acord amb les següents  
  
Clàusules  
  
Primera. Objecte del conveni  
L'objecte d'aquest conveni és l'establiment d'un marc d'actuació per a la col·laboració entre la UPM, la UPV i l'ICV a fi de reforçar la formació dels estudiants de la universitat en les àrees relacionades amb el Programa de Doctorat en Enginyeria Geomàtica, impulsant totes aquelles activitats conjuntes de cooperació acadèmica i investigadora que permeten estretir els vincles entre les parts i que poden resumir-se de la manera següent:  
a) Intercanviar experiència en el disseny i l'estructura curricular, implementant activitats formatives per als doctorands.  
b) Desenvolupar sistemes d'informació per a avaluar els estàndards de qualitat del Programa de Doctorat.  
c) Desenvolupar programes de mobilitat d'estudiants i de personal.  
d) Promoure l'obtenció del doctorat internacional.  
e) Elaborar projectes d'investigació i/o desenvolupament acadèmic en matèries d'interés de les institucions participants  
f) Realització d'activitats pràctiques en l'ICV per part dels doctorands, en el marc d'assajos o investigacions relacionades amb l'elaboració de la seua tesi doctoral, amb una persona responsable en l'ICV d'eixes activitats.  
Per a la correcta execució de les activitats assenyalades, ambdós parts es comprometen a establir programes o projectes concrets que hauran de formalitzar-se per escrit.  
La participació de l'ICV en el programa no suposa l'adquisició de més compromisos que els estipulats en el present conveni i en cap cas es derivaran obligacions pròpies d'un contracte laboral per a cap de les parts.  
  
Segona. Mobilitat  
Les condicions que regulen la mobilitat d'estudiants i personal es fixaran en un acord subscrit pels responsables institucionals de mobilitat internacional, d'acord amb la normativa de mobilitat de cada institució, i pels responsables acadèmics dels programes implicats.  
  
  
Tercera. Coordinació acadèmica  
Per a la coordinació acadèmica del present conveni es nomenarà una comissió acadèmica d'acord amb allò que s'ha indicat en el mencionat Reial Decret 99/2011, en l'article 8.3. La composició d'aquesta comissió ha quedat reflectida en el corresponent conveni de col·laboració acadèmica entre la UPM i la UPV per a l'organització i desenvolupament del programa de doctorat conjunt en Enginyeria Geomàtica.  
Els professionals mencionats en aquesta clàusula tenen la responsabilitat de vetlar per l'execució de les activitats de col·laboració institucional que siguen necessàries per a aconseguir els objectius proposats, en coordinació amb les unitats corresponents en cada institució.  
  
Quarta. Compromisos de finançament  
Del present acord no es deriven compromisos de finançament ni obligacions econòmiques.  
  
Cinquena. Entrada en vigor i duració  
El present conveni entrarà en vigor en el moment de la seua firma, i la seua vigència s'estendrà fins a la finalització del curs acadèmic 2020-2021 si cap de les parts el denuncia per mitjà d'un avís escrit a l'altra part efectuat amb una anticipació de tres mesos. Ambdós parts acorden portar a terme els compromisos que deriven del present conveni i no s'hagen conclòs en el moment en què expire la seua validesa.  
  
  
Sisena. Modificació del conveni  
Les parts podran modificar el present document en qualsevol moment per mutu acord.  
  
Setena. Cobertura dels alumnes  
Els alumnes que participen en la modalitat de col·laboració prevista en el present conveni hauran d'acreditar tindre coberta (per mitjà d'una assegurança) qualsevol contingència que puga sobrevindre en la realització de la col·laboració.  
  
Huitena. Resolució del conveni  
El present conveni podrà resoldre's per les causes següents:  
1. Per mutu acord entre les parts.  
2. Per expiració del termini de duració inicial o de les seues pròrrogues.  
3. Per incompliment de les obligacions pactades o per haver infringit el deure de lleialtat.  
4. Per decisió unilateral d'una de les parts per mitjà de comunicació expressa per escrit a les altres parts.  
En tot cas, les parts es comprometen a finalitzar el desenvolupament de les accions ja iniciades en el moment de la resolució del conveni.  
  
  
Novena. Confidencialitat de la informació i dels resultats  
Cada una de les parts es compromet a no difondre, sota cap circumstància, la informació científica o tècnica pertanyent a l'altra part a què haja pogut tindre accés en el desenvolupament de la col·laboració objecte d'aquest conveni. El paràgraf anterior no afectarà quan:  
a) La part receptora tinga evidència que coneixia prèviament la informació rebuda.  
b) La informació rebuda siga de domini públic.  
c) La part receptora adquirira aquesta informació d'un tercer sense compromís de confidencialitat.  
Ambdós parts es comprometen que tot el personal participant en la col·laboració conega i observe el compromís de confidencialitat regulat per aquesta clàusula.  
Les dades i els informes obtinguts durant la realització de la col·laboració, així com els resultats finals, tindran caràcter confidencial. Quan una de les parts desitge utilitzar els resultats parcials o finals, en part o en la seua totalitat, per a la seua publicació com a article o conferència, haurà de sol·licitar la conformitat de l'altra part per escrit, per mitjà d'una carta certificada dirigida al responsable d'aquesta en el seguiment de la col·laboració.  
L'altra part haurà de respondre en un termini màxim de trenta dies comunicant la seua autorització, les seues reserves o la seua disconformitat sobre la informació continguda en l'article o la conferència. Transcorregut el dit termini sense obtindre resposta, s'entendrà que el silenci és la tàcita autorització per a la seua difusió.  
Tant en publicacions com en patents, es respectarà sempre la menció dels autors del treball; en aquestes últimes figuraran en qualitat d'inventors. En qualsevol dels casos de difusió de resultats, es farà sempre referència especial al present conveni. No obstant això, la utilització del nom de la universitat (UPM, UPV) amb fins publicitaris, requerirà l'autorització prèvia i expressa per escrit dels òrgans competents d'aquesta.  
  
Les disposicions d'aquesta clàusula subsistiran durant tres anys després de la terminació del present conveni.  
  
Deu. Drets sobre els resultats  
Es consideraran resultats de la col·laboració aquella informació o material, protegit o no, que haja sigut identificat com a resultat i que provinga de la col·laboració de la qual és objecte aquest conveni.  
Els drets sobre els resultats de la col·laboració correspondran, a parts iguals, a l'ICV i a la universitat (UPM o UPV, sempre que la universitat haja contribuït en l'obtenció dels resultats).  
En la mesura que aquests resultats obtinguts siguen susceptibles de protecció legal per mitjà de patent o un altre títol de propietat intel·lectual i industrial, la universitat i l'ICV subscriuran un acord de cotitularitat, que es regirà per les condicions d'aquest conveni, en el qual apareixeran com a inventors els membres de la universitat i l'ICV que hagen contribuït intel·lectualment a l'obtenció d'aquests resultats.  
Ambdós parts es comprometen a col·laborar en la mesura necessària per a aconseguir l'efectivitat dels drets reconeguts en aquest acord. Aquesta col·laboració inclou l'obtenció de la firma dels inventors o autors de les investigacions de documents necessaris per a la tramitació dels títols de propietat industrial o intel·lectual, així com per a la seua extensió a altres països quan així es decidisca.  
Si l'ICV decidix la no-participació de la tramitació o l'abandó d'algun dels títols sol·licitats, ho comunicarà al centre de transferència de tecnologia de la corresponent universitat perquè en un termini màxim de tres mesos decidisca sobre continuar la tramitació dels títols o el seu manteniment en el seu propi nom i a càrrec seu.  
  
La universitat i l'ICV tindran els drets d'explotació sobre els resultats de la col·laboració en les condicions que es regulen en l'acord de cotitularitat.  
  
Onze. Jurisdicció  
L'ICV i la UPM-UPV procuraran resoldre de manera amistosa qualsevol desacord que puga sorgir en el desenvolupament del present acord.  
Si no pot aconseguir-se l'acord, les possibles controvèrsies hauran de ser resoltes de conformitat amb el que disposa la Llei 29/1998, de 13 de juliol, reguladora de la jurisdicció contenciosa administrativa.  
  
I en prova de conformitat del que precedeix, firmen el present document en el lloc i la data indicats més avall.  
  
València, 14 d'octubre de 2016  
  
Per la Universitat Politècnica de Madrid, el rector: Guillermo Cisneros Pérez.  
Per la Universitat Politècnica de València, el rector: Francisco José Mora Mas.  
Per l'Institut Cartogràfic Valencià, la presidenta: María José Salvador Rubert.